贈樊著作
作者：白居易
朝代：唐

paragraphs: 陽城爲諫議，以正事其君。
其手如屈軼，舉必指佞臣。
卒使不仁者，不得秉國鈞。
元稹爲御史，以直立其身。
其心如肺石，動必達窮民。
東川八十家，冤憤一言伸。
劉闢肆亂心，殺人正紛紛。
其嫂曰庾氏，棄絕不爲親。
從史萌逆節，隱心潛負恩。
其佐曰孔戡，捨去不爲賓。
凡此士與女，其道天下聞。
常恐國史上，但記鳳與麟。
賢者不爲名，名彰教乃敦。
每惜若人輩，身死名亦淪。
君爲著作郎，職廢志空存。
雖有良史才，直筆無所申。
何不自著書？實錄彼善人。
編爲一家言，以備史闕文。